
[bookmark: TextBodyBegin]Európsky parlament,
–	so zreteľom na Zmluvu o fungovaní Európskej únie, a najmä na jej články 167, 173 ods. 3 a 294 ods. 7,
–	so zreteľom na nariadenie Európskeho parlamentu a Rady (EÚ) 2021/818 z 20. mája 2021, ktorým sa zriaďuje program Kreatívna Európa (na obdobie 2021 až 2027)[footnoteRef:1], [1:  	Ú. v. EÚ L 189, 28.5.2021, s. 34.] 

–	so zreteľom na nariadenie Európskeho parlamentu a Rady (EÚ) č. 1295/2013 z 11. decembra 2013, ktorým sa ustanovuje program Kreatívna Európa (2014 až 2020)[footnoteRef:2], [2:  	Ú. v. EÚ L 347, 20.12.2013, s. 221.] 

–	so zreteľom na návrh Komisie z 5. mája 2018 na nariadenie Európskeho parlamentu a Rady, ktorým sa ustanovuje program Kreatívna Európa (na obdobie 2021 až 2027) a ktorým sa zrušuje nariadenie (EÚ) č. 1295/2013 (COM(2018)0366),
–	so zreteľom na svoju pozíciu v prvom čítaní z 28. marca 2019 k návrhu nariadenia Európskeho parlamentu a Rady, ktorým sa ustanovuje program Kreatívna Európa (na obdobie 2021 až 2027) a ktorým sa zrušuje nariadenie (EÚ) č. 1295/2013[footnoteRef:3], [3:  	Ú. v. EÚ C 108, 26.3.2021, s. 934.] 

–	so zreteľom na stanovisko Európskeho hospodárskeho a sociálneho výboru z 12. decembra 2018 k návrhu nariadenia Európskeho parlamentu a Rady, ktorým sa ustanovuje program Kreatívna Európa (2021 až 2027) a ktorým sa zrušuje nariadenie (EÚ) č. 1295/2013[footnoteRef:4], [4:  	Ú. v. EÚ C 110, 22.3.2019, s. 87.] 

–	so zreteľom na stanovisko Európskeho výboru regiónov zo 6. februára 2019 na tému „Kreatívna Európa a Nová európska stratégia pre kultúru“[footnoteRef:5], [5:  	Ú. v. EÚ C 168, 16.5.2019, s. 37.] 

–	so zreteľom na správu Komisie z 30. apríla 2018 s názvom Hodnotenie programu Kreatívna Európa v polovici jeho trvania (2014 – 2020) (COM(2018)0248),
–	so zreteľom na vykonávacie rozhodnutie Komisie C(2023)3227 z 5. júna 2023, ktorým sa mení vykonávacie rozhodnutie C(2021)3563 o financovaní programu Kreatívna Európa na roky 2021 – 2025 a o prijatí pracovných programov na roky 2021, 2022 a 2023,
–	so zreteľom na vykonávacie rozhodnutie Komisie C(2022)6138 z 31. augusta 2022, ktorým sa mení vykonávacie rozhodnutie C(2021)3563 o financovaní programu Kreatívna Európa na roky 2021 – 2023 a o prijatí pracovných programov na roky 2021 a 2022,
–	so zreteľom na vykonávacie rozhodnutie Komisie C(2021)3563 z 26. mája 2021 o prijatí pracovného programu na rok 2021 na vykonávanie programu Kreatívna Európa,
–	so zreteľom na ročný pracovný program Komisie na rok 2022 na vykonávanie programu Kreatívna Európa,
–	so zreteľom na ročný pracovný program Komisie na rok 2021 na vykonávanie programu Kreatívna Európa,
–	so zreteľom na oznámenie Komisie z 11. júla 2023 s názvom Iniciatíva EÚ v oblasti webu 4.0 a virtuálnych svetov: náskok v najbližšej technologickej transformácii (COM(2023)0442),
–	so zreteľom na oznámenie Komisie z 3. decembra 2020 s názvom Európske médiá v digitálnej dekáde: akčný plán na podporu obnovy a transformácie (COM(2020)0784),
–	so zreteľom na oznámenie Komisie z 22. mája 2018 s názvom Nová európska stratégia pre kultúru (COM(2018)0267),
–	so zreteľom na uznesenie Rady zo 7. decembra 2022 o pracovnom pláne EÚ pre kultúru na roky 2023 – 2026[footnoteRef:6], [6:  	Ú. v. EÚ C 466, 7.12.2022, s. 1.] 

–	so zreteľom na svoje uznesenie zo 14. septembra 2023 o budúcnosti európskeho knižného sektora[footnoteRef:7], [7:  	Prijaté texty, P9_TA(2023)0329.] 

–	so zreteľom na svoje uznesenie zo 14. decembra 2022 o vykonávaní Novej európskej stratégie pre kultúru a stratégie EÚ pre medzinárodné vzťahy v oblasti kultúry[footnoteRef:8], [8:  	Ú. v. EÚ C 177, 17.5.2023, s. 78.] 

–	so zreteľom na svoje uznesenie z 20. októbra 2021 o európskych médiách v digitálnej dekáde: akčný plán na podporu obnovy a transformácie[footnoteRef:9], [9:  	Ú. v. EÚ C 184, 5.5.2022, s. 71.] 

–	so zreteľom na svoje uznesenie zo 17. apríla 2020 o koordinovanom postupe EÚ v boji proti pandémii ochorenia COVID-19 a jej dôsledkom[footnoteRef:10], [10:  	Ú. v. EÚ C 316, 6.8.2021, s. 2.] 

–	so zreteľom na svoje uznesenie z 15. septembra 2020 o účinných opatreniach na zvýšenie ekologickosti programov Erasmus+ a Kreatívna Európa a Európskeho zboru solidarity[footnoteRef:11], [11:  	Ú. v. EÚ C 385, 22.9.2021, s. 2.] 

–	so zreteľom na svoje uznesenie zo 17. septembra 2020 o kultúrnej obnove Európy[footnoteRef:12],  [12:  	Ú. v. EÚ C 385, 22.9.2021, s. 152.] 

–	so zreteľom na článok 54 rokovacieho poriadku, ako aj na článok 1 ods. 1 písm. e) rozhodnutia Konferencie predsedov z 12. decembra 2002 o postupe udelenia súhlasu s vypracovaním iniciatívnych správ a na prílohu 3 k tomuto rozhodnutiu,
–	so zreteľom na správu Výboru pre kultúru a vzdelávanie (A9-0425/2023),
A.	keďže zozbierané údaje potvrdzujú značný záujem kultúrnych a kreatívnych sektorov o program; keďže vyššia miera spolufinancovania rôznych akcií v rámci podprogramov Kultúra a MEDIA sa ukázala ako prínosná pri podpore kultúrnych a kreatívnych ekosystémov a zároveň poskytla lepšie príležitosti pre projekty malého rozsahu, najmä v období po pandémii;
B.	keďže program Kreatívna Európa na roky 2021 – 2027 zahŕňa celkové zvýšenie rozpočtu o približne 68 % v porovnaní s predchádzajúcim programom; keďže tento nárast sa výrazne znižuje v dôsledku neustále rastúcej miery inflácie[footnoteRef:13] spojenej s nákladmi na energiu; keďže ťažisko celkového rozpočtu bolo posunuté na počiatočnú fázu programu tak, že tretina pridelených finančných prostriedkov bola vyčlenená na roky 2021 a 2022, okrem iného na riešenie následkov pandémie ochorenia COVID-19; [13:  	https://ec.europa.eu/eurostat/web/products-eurostat-news/w/ddn-20230309-2] 

C.	keďže program Kreatívna Európa je jediný program, z ktorého sa poskytuje podpora výlučne všetkým kultúrnym a kreatívnym sektorom, ktorých činnosť je založená na kultúrnych a umeleckých hodnotách, najmä tým, že okrem malých projektov podporuje aj tvorcov a umelcov, ako sú autori a interpreti;
D.	keďže program uznáva vnútornú a umeleckú hodnotu kultúry, ktorá by mala zostať v centre programu, pričom by mala byť rovnako vyvážená s jej širším prínosom k inovácii a rastu; keďže program Kreatívna Európa ako program financovaný z prostriedkov EÚ by mal prispievať k uplatňovaniu zásad Európskeho piliera sociálnych práv a podporovať spravodlivé postupy a pracovné podmienky v kultúrnom a kreatívnom sektore;
E.	keďže jednou z hlavných noviniek programu je, že zahŕňa prierezové priority začlenenia, rozmanitosti, najmä rodovej rovnováhy, ako aj ekologizácie; keďže v ročných pracovných programoch na roky 2021 a 2022 sa venuje osobitná pozornosť podpore sociálneho začlenenia a rodovej rovnosti; keďže vykonávanie programu by malo zabezpečiť čo najširšiu účasť na kultúrnom dianí s cieľom zahrnúť okrem iného osoby so zdravotným postihnutím a osoby zo znevýhodneného prostredia;
F.	keďže cieľom programu je podporiť digitálnu transformáciu kultúrneho a kreatívneho sektora, pretože technológie zmenili spôsob, akým tieto sektory vytvárajú, produkujú a šíria obsah; keďže digitalizácia môže poskytnúť príležitosti na zvýšenie účasti na kultúrnom dianí, ale môže tiež viesť k iným výzvam ako v analógovej ére;
G.	keďže administratívne postupy riadenia programu Kreatívna Európa (podávanie žiadostí, hodnotenie a podávanie správ) stále považuje značný počet prijímateľov a potenciálnych prijímateľov za veľmi časovo náročné a zaťažujúce, a to aj napriek určitému pokroku, pokiaľ ide o zjednodušenie;
H.	keďže náročné postupy administratívneho riadenia často odrádzajú od účasti menej skúsených žiadateľov vrátane mladých tvorcov, ako aj malých organizácií, najmä zo znevýhodnených oblastí; keďže je potrebné zjednodušiť a zlepšiť postup podávania žiadostí, najmä v dôsledku zvýšenia počtu krokov v procese a používateľsky neústretového rozhrania, ktoré nemusí byť kompatibilné s bežne používanými aplikáciami;
I.	keďže platforma programu obsahuje zložitý postup podávania správ, v ktorom je ťažké sa orientovať a ktorý nebol pôvodne navrhnutý pre typ projektov financovaných z programu;
J.	keďže z podprogramu Kultúra sa podporuje vytváranie sietí kreatívnych komunít a cezhraničná spolupráca s osobitným dôrazom na projekty spolupráce; keďže počas prvých dvoch rokov vykonávania sa program týkajúci sa projektov spolupráce stal najobľúbenejším v rámci podprogramu Kultúra a poskytla sa z neho podpora 291 projektom; keďže Komisia by mala zvážiť rozšírenie osvetovej činnosti v rámci podprogramu Kultúra s cieľom zvýšiť účasť všetkých kultúrnych a kreatívnych komunít vrátane komunít z okrajových a vidieckych oblastí;
K.	keďže podprogram MEDIA zohráva významnú úlohu pri podpore rastu a odolnosti v audiovizuálnom sektore; keďže v dvojročnom období 2021 – 2022 prilákal 2 124 žiadateľov s priemernou úspešnosťou 66 %;
L.	keďže prípravná akcia Writing European podporovaná od roku 2021 bola vypracovaná s cieľom podporiť tvorcov, najmä autorov, pri navrhovaní a realizácii kvalitných seriálov s fiktívnym námetom, ktoré by mohli prekračovať hranice a osloviť nové publikum;
M.	keďže Medzisektorový podprogram obsahuje väčší počet noviniek, ktoré odrážajú nové ciele; keďže prierezové akcie na podporu sektora spravodajských médií predstavujú úplne nové zameranie programu Kreatívna Európa;
N.	keďže posilnenie mobility v európskych kultúrnych a kreatívnych sektoroch je špecifickým cieľom programu, ktorý sa realizuje prostredníctvom nového programu v rámci podprogramu Kultúra;
O.	keďže program Culture Moves Europe je najväčším programom mobility EÚ pre kultúrne a kreatívne sektory a do polovice roka 2023 prilákal približne 4 660 žiadostí; keďže približne 85 % žiadostí pochádza z odvetví, ako sú výtvarné umenie, divadelné umenie a hudba; 
P.	keďže v programe sa uznáva význam hudobného sektora ako základnej súčasti európskej kultúrnej rozmanitosti, ktorá môže ťažiť z horizontálneho prístupu v rámci podprogramu Kultúra; keďže v rokoch 2021 – 2022 iniciatíva Hudba hýbe Európou vyčlenila 5 miliónov EUR na posilnenie konkurencieschopnosti, inovácií a rozmanitosti európskeho hudobného odvetvia;
Q.	keďže akcia v oblasti literárneho prekladu zohráva jedinečnú úlohu pri cezhraničnej propagácii autorov, oslovovaní nového publika a prispieva ku kultúrne a jazykovo rozmanitejšej Európe;
R.	keďže zdroje verejnej podpory audiovizuálneho ekosystému v Európe pochádzajú najmä z vnútroštátnej úrovne, pričom podprogram MEDIA dopĺňa vnútroštátne systémy podporou projektov s dlhodobým vplyvom;
S.	keďže kancelárie programu Kreatívna Európa zohrávajú kľúčovú úlohu sprostredkovateľov medzi Komisiou, Európskou výkonnou agentúrou pre vzdelávanie a kultúru (EACEA), žiadateľmi a prijímateľmi; keďže viac ako 60 % všetkých žiadateľov v rokoch 2021 – 2022 sa pred podaním žiadosti obrátilo na miestnu kanceláriu;
T.	keďže vzhľadom na kľúčovú úlohu informačných kancelárií programu Kreatívna Európa pri propagácii a informovaní kultúrnych a kreatívnych sektorov o všetkých aspektoch programu sa musí posilniť spolupráca a výmeny medzi Komisiou vrátane agentúry EACEA a kancelárie programu Kreatívna Európa sa musia posilniť a zahŕňať výmenu relevantných informácií o nadchádzajúcich výzvach na predkladanie návrhov;
U.	keďže program Kreatívna Európa zohráva strategickú úlohu pri posilňovaní vonkajšieho rozmeru kultúrnych vzťahov Európskej únie tým, že podporuje partnerstvá medzi rôznymi aktérmi z kultúrneho a kreatívneho sektora, využíva medziľudský prístup a podporuje kultúrnu rozmanitosť v Európe i mimo nej;
V.	keďže v programe sa uznáva význam ochrany a podpory umeleckých a remeselných odvetví, najmä v oblasti kultúrneho dedičstva, a okrem toho sa uznáva ich zásadná úloha pri podpore mestských a vidieckych ekonomík v celej Európe, ako aj ich úloha pri zvyšovaní kultúrnej rozmanitosti;
W.	keďže známka excelentnosti je novinka programu Kreatívna Európa na roky 2021 – 2027, ktorý bola zavedená s cieľom posilniť synergie a zjednodušiť hľadanie alternatívneho financovania v prípade rozpočtových obmedzení; 
X.	keďže Európske hlavné mesto kultúry je ako osobitná akcia prestížnou iniciatívou, ktorá má zavedené miesto v globálnych kultúrnych programoch a ktorá od svojho vzniku v roku 1985 zdôrazňuje bohatstvo a jedinečnosť rozmanitosti kultúr a miest;
1.	zdôrazňuje, že nová generácia programu Kreatívna Európa naďalej vyvoláva značný záujem v kultúrnom, kreatívnom a audiovizuálnom sektore, ako aj v spravodajských médiách, pričom počet prijatých žiadostí v rámci týchto troch podprogramov narastá, čo má za následok úmerný pokles miery úspešnosti žiadostí, čo môže v týchto sektoroch vyvolať pocit rozčarovania z programu;
2.	víta reakciu programu na zmierňovanie účinkov pandémie ochorenia COVID-19, ktorá vážne narušila kultúrne a kreatívne sektory ešte pred začatím súčasného programu; opakuje však svoju výzvu Komisii a členským štátom, aby zintenzívnili úsilie o riešenie dlhodobých účinkov pandémie na tvorcov a kultúrnych pracovníkov, najmä pokiaľ ide o zvyšovanie úrovne ich zručností a rekvalifikáciu s cieľom reagovať na potreby vyplývajúce z vývoja a výziev, ktoré ovplyvňujú tieto sektory;
3.	vyjadruje poľutovanie nad tým, že nie všetky členské štáty vyčlenili aspoň 2 % z Mechanizmu na podporu obnovy a odolnosti na zabezpečenie odolnosti týchto sektorov, ako to požadoval Európsky parlament; vyzýva preto všetky členské štáty, aby posilnili synergie a zabezpečili dostatočné cielené investície do týchto sektorov prostredníctvom iných programov EÚ;
4.	uznáva flexibilitu Komisie a agentúry EACEA pri vykonávaní programu, ktorá bola upravená tak, aby zohľadňovala dôsledky pandémie ochorenia COVID-19; zdôrazňuje však potrebu dosiahnuť rovnováhu medzi harmonizovanými systémami administratívneho riadenia pre všetky programy EÚ na jednej strane a osobitnými potrebami rôznych prijímateľov na strane druhej; naliehavo preto vyzýva Komisiu a agentúru EACEA, aby zintenzívnili svoje úsilie o zjednodušenie postupov administratívneho riadenia programu Kreatívna Európa na roky 2021 – 2027; zdôrazňuje však, že zefektívnenie a zjednodušenie by nemali viesť k zníženiu finančných a ľudských zdrojov určených na monitorovanie a hodnotenie projektov;
5.	uznáva, že proces podávania žiadostí je často zložitý, najmä pre jednotlivcov, mikroorganizácie a malé organizácie s obmedzenými finančnými a ľudskými zdrojmi; vyzýva preto Komisiu a agentúru EACEA, aby umožnili zahrnutie nákladov spojených s postupom podávania žiadostí do celkových odhadovaných rozpočtových nákladov; okrem toho vyzýva kancelárie programu Kreatívna Európa, aby ešte viac posilnili podporu pre všetkých žiadateľov;
6.	vyzýva Komisiu, aby naplánovala pravidelné výmeny s prijímateľmi v oblasti budovania kapacít s cieľom poskytnúť im prehľad noviniek, ako sú nové požiadavky v rámci systému podávania správ vrátane výstupov v súlade so všeobecným nariadením o ochrane údajov[footnoteRef:14]; zdôrazňuje, že v rámci cieľa programu posilniť rozmanitosť, začlenenie a rodovú rovnosť je naliehavo potrebné zlepšiť systém podávania správ, aby sa zabezpečila prístupnosť a jednoduché používanie pre všetkých príjemcov vrátane osôb so zdravotným postihnutím; [14:  	Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (Ú. v. EÚ L 119, 4.5.2016, s. 1).] 

7.	uznáva postupné zavádzanie stimulov na začleňovanie vo všetkých podprogramoch počas prvých dvoch rokov vykonávania programu; berie však na vedomie nedostatok komplexných údajov o tom, ako sa ciele programu plnia spôsobom, ktorý podporuje začleňovanie, rovnosť, rozmanitosť a účasť; naliehavo vyzýva Komisiu, aby v tejto súvislosti poskytla o tom podrobnú správu vo svojom priebežnom hodnotení;
8.	uznáva, že program prostredníctvom svojich opatrení prispieva k dosiahnutiu cieľa klimatickej a environmentálnej udržateľnosti; konštatuje však, že priority ekologizácie boli v troch podprogramoch zavedené odlišne; vyzýva Komisiu, aby pozorne monitorovala vykonávanie ekologizačných priorít a ich vplyv na sektory a aby pravidelne podávala správy o svojom hodnotení; zdôrazňuje, že je dôležité rozvíjať činnosti v oblasti odbornej prípravy a zvyšovania informovanosti s cieľom podporiť zavádzanie udržateľnejších postupov v kultúrnom a kreatívnom sektore;
9.	zdôrazňuje význam podpory kultúrnych a kreatívnych aktérov pri využívaní príležitostí, ktoré sa ponúkajú na úrovni EÚ; v tejto súvislosti víta iniciatívu CulturEU, viacjazyčného interaktívneho sprievodcu mapujúceho všetky dostupné možnosti financovania; zdôrazňuje, že je mimoriadne dôležité udržiavať pravidelné a prípadne cielené výmeny s kultúrnym, kreatívnym a audiovizuálnym sektorom, ako aj so spravodajskými médiami s cieľom dosiahnuť prospešnú spoluprácu; pripomína Komisii, že je dôležité zabezpečiť primerané zapojenie zainteresovaných strán do prípravy budúcich ročných pracovných programov; navrhuje, aby Komisia posúdila, či by sa program Kreatívna Európa 2028 – 2034 nedal lepšie realizovať prostredníctvom ročných alebo dvojročných pracovných programov;
10.	vyzýva na posilnenie komunikácie a výmeny informácií medzi Komisiou, agentúrou EACEA a kanceláriami Kreatívna Európa s cieľom zabezpečiť, aby tieto kancelárie mali prístup ku všetkým relevantným informáciám, ktoré umožnia kvalitnú podporu a poradenstvo pre žiadateľov a príjemcov; v tejto súvislosti pripomína význam transparentnosti pri šírení výsledkov výziev; vyzýva preto Komisiu, aby naďalej včas uverejňovala zoznam všetkých príjemcov grantov spolu s priznanými sumami;
11.	zdôrazňuje význam identifikácie programu a jeho zviditeľnenia; v tejto súvislosti vyzýva Komisiu, aby Európskemu parlamentu predložila správu o vykonávaní komunikačnej stratégie programu vrátane používania oficiálnych log;
12.	zdôrazňuje ochotu značného počtu prijímateľov podeliť sa o svoje úspechy a výsledky s kultúrnym, kreatívnym a audiovizuálnym sektorom, ako aj s európskymi občanmi; v tejto súvislosti pripomína, že platforma, ktorá je na tento účel k dispozícii, sa považuje za nevyhovujúcu, a preto vyzýva Komisiu, aby zapojila prijímateľov do vývoja vhodnejšej platformy;
13.	konštatuje, že niektoré členské štáty neposkytujú vnútroštátne systémy náhrady škody alebo poistenia na uľahčenie mobility kultúrnych statkov; uznáva, že náklady na komerčné poistenie môžu byť pre mnohé kultúrne subjekty značné; v tejto súvislosti navrhuje, aby Komisia zverejnila štúdiu uskutočniteľnosti celoeurópskeho systému záruk na pokrytie nákladov na náhradu škody ako prvý krok na riešenie tejto otázky;
14.	naliehavo vyzýva Komisiu, aby podporovala transparentné využívanie umelej inteligencie v umeleckom a tvorivom procese, ktoré je zamerané na človeka, a to vypracovaním vhodných etických noriem týkajúcich sa využívania umelej inteligencie; v tejto súvislosti vyzýva Komisiu, aby zabezpečila, že žiadatelia aj príjemcovia budú poskytovať informácie týkajúce sa využívania umelej inteligencie v projektoch vrátane výroby, distribúcie a propagácie tvorivých diel, aby bolo možné posúdiť tento nový trend v kultúrnom a kreatívnom sektore a jeho vplyv na program;
15.	zdôrazňuje významný potenciál programu Kreatívna Európa pri rozvoji a posilňovaní nadnárodných partnerstiev, čím sa prostredníctvom kultúry prispieva aj k medzinárodným vzťahom EÚ;
16.	vyzýva Komisiu, aby investovala primerané zdroje do vonkajšieho rozmeru programu a podporovala ďalšiu spoluprácu medzi kultúrnymi inštitúciami a organizáciami v členských štátoch, ako aj klastrami národných kultúrnych inštitútov EÚ (EUNIC) v tretích krajinách; okrem toho vyzýva Komisiu, aby podľa možnosti podporovala a uľahčovala účasť tretích krajín na programe;
Rozpočet
17.	zdôrazňuje, že v súčasnom programe Kreatívna Európa napriek výrazne zvýšenému rozpočtu na obdobie rokov 2021 – 2027 stále dopyt prevyšuje ponuku; v tejto súvislosti vyzýva Komisiu a členské štáty, aby podstatne zvýšili finančné prostriedky programu Kreatívna Európa na roky 2028 – 2034;
18.	uznáva, že v dvojročnom období 2021 – 2022 bolo naliehavo potrebné čím skôr realizovať výdavky s cieľom zmierniť dôsledky pandémie COVID-19 a dôsledky ruskej útočnej vojny proti Ukrajine; zdôrazňuje však nepriaznivý vplyv, ktorý bude mať toto opatrenie v druhej polovici finančného cyklu;
19.	naliehavo vyzýva členské štáty a Komisiu, aby vzhľadom na výzvy prameniace z digitalizácie a ekologizácie, ako aj z vysokej miery účasti, prudkej inflácie a súvisiacich vysokých nákladov na energiu, ktoré všetky vážne ovplyvňujú operačnú kapacitu prijímateľov, zabezpečili, aby v nadchádzajúcich rozpočtových rokoch nedošlo k zníženiu rozpočtových prostriedkov programu;
20.	vyjadruje poľutovanie nad tým, že značka Známka excelentnosti ešte nebola zavedená; vyzýva Komisiu, aby túto značku zaviedla okamžite, aby projekty mohli využiť príležitosti, ktoré ponúka kumulatívne a alternatívne financovanie, počas tohto programového cyklu;
21.	vyjadruje poľutovanie nad tým, že v rámci viacročného finančného rámca (ďalej len „VFR“) na roky 2021 – 2027 neexistuje flexibilita na navýšenie prostriedkov programu Kreatívna Európa, a zdôrazňuje, že to bráni financovaniu nových iniciatív, cenných pilotných projektov a prípravných akcií; v tejto súvislosti pripomína, že pilotné projekty a prípravné akcie sú dôležitými nástrojmi na testovanie nových iniciatív, ktoré sa môžu rozvinúť do stálych programov financovania EÚ alebo sa začleniť do existujúcich programov;
22.	vyjadruje poľutovanie nad rozdielom vo financovaní medzi dvoma cyklami VFR, ktorý ovplyvnil najmä program zameraný na siete, a vyzýva Komisiu, aby zabezpečila, že sa to v budúcnosti nebude opakovať; vyzýva Komisiu, aby vzhľadom na kľúčovú úlohu tohto programu pri podpore schopnosti kultúrneho a kreatívneho sektora pôsobiť na medzinárodnej a nadnárodnej úrovni poskytla primerané finančné prostriedky a aby okrem toho zvážila zavedenie operačných grantov na túto činnosť;
Podprogram Kultúra
23.	víta zavedenie sektorového prístupu ako nového prvku podprogramu Kultúra, ktorý dopĺňa horizontálne akcie; vyzýva na jeho posilnenie prostredníctvom primeraného pridelenia rozpočtových prostriedkov, aby sa zabezpečilo, že žiadne odvetvie nezostane pozadu a že sa neznížia prostriedky pridelené na horizontálne akcie;
24.	pripomína význam ďalšej ochrany a podpory slobody umeleckého prejavu, najmä v rámci možností financovania, ktoré ponúka program v rámci akcie zameranej na projekty kultúrnej spolupráce a programu zameraného na európske siete;
25.	uznáva, že zvýšená miera spolufinancovania, najmä v prípade malých projektov spolupráce, je prospešná a uľahčuje účasť malých organizácií; v tejto súvislosti vyzýva Komisiu a agentúru EACEA, aby projektovým konzorciám umožnili nezávisle určiť spôsob rozdelenia finančných prostriedkov medzi ich partnerov za predpokladu, že sa celková miera spolufinancovania uplatňuje na úrovni projektu;
26.	zdôrazňuje význam cezhraničnej mobility pre všetkých tvorcov, pretože podporuje tvorivý proces tým, že zvyšuje profesionálne príležitosti v zahraničí; v tejto súvislosti víta program Kultúra hýbe Európou ako novú akciu v oblasti mobility v rámci programu Kreatívna Európa;
27.	oceňuje vysokú kvalitu žiadostí prijatých v rámci programu mobility; vyzýva však Komisiu, aby podporovala program Kultúra hýbe Európou medzi širším publikom s pomocou a podporou všetkých kancelárií programu Kreatívna Európa prostredníctvom komunikačných a osvetových činností; domnieva sa, že tieto činnosti by sa mali osobitne zamerať na jednotlivé odvetvia vrátane tvorcov zo všetkých marginalizovaných skupín, ako aj z menej zastúpených krajín a regiónov, aby sa zabezpečila geografická rovnováha;
28.	poukazuje na to, že hoci uznáva veľký úspech novej akcie v oblasti mobility, je nevyhnutné, aby sa do konca roka 2024 vykonala analýza hlavných vznikajúcich trendov s cieľom preskúmať možnosť ďalšieho rozšírenia tejto akcie v úsilí začleniť nových aktérov, ako sú zástupcovia knižného sektora; v tejto súvislosti vyzýva Komisiu, aby od roku 2025 zvýšila rozpočet vyčlenený na túto akciu;
29.	zdôrazňuje pozitívny vplyv ekologického a rodinného príplatku zavedeného v rámci programu mobility, ktoré predstavujú konkrétny príklad toho, ako môže byť program inkluzívnejší; vyzýva preto Komisiu, aby zvážila uplatnenie tohto prístupu aj v ďalších akciách programu Kreatívna Európa;
30.	víta zvýšenie financovania európskych platforiem na podporu začínajúcich umelcov v rámci podprogramu Kultúra a zdôrazňuje pozitívny vplyv, ktorý má na rozmanitosť, pretože zviditeľňuje umelcov a ich diela v medzinárodnom meradle; vyzýva preto Komisiu, aby ďalej rozvíjala túto akciu a zabezpečila jej primerané financovanie a podporu;
31.	zdôrazňuje význam programu zameraného na siete pri poskytovaní príležitostí na vytváranie sietí a budovanie kapacít, ktoré posilňujú rozmanitosť a konkurencieschopnosť európskeho kultúrneho a kreatívneho sektora; v tejto súvislosti vyzýva Komisiu, aby zabezpečila primerané financovanie tejto akcie s cieľom podporiť súčasných prijímateľov a nové siete;
32.	zdôrazňuje, že odvetvový prístup je vynikajúci nástroj, ktorý posilňuje knižný a vydavateľský sektor a umožňuje zosúladené opatrenia, ktoré podporia a podnietia prístup na trh a širší obeh európskych diel;
33.	pripomína, že literárny preklad je hlavným podporným systémom pre knižný sektor; zdôrazňuje však, že je potrebné rozšíriť tento systém o preklad európskej literatúry faktu; vyzýva Komisiu, aby so zreteľom na preskúmanie v polovici trvania vypracovala merateľné ciele týkajúce sa spôsobu vyčlenenia finančných prostriedkov na zlepšenie prístupnosti kníh pre osoby so zdravotným postihnutím;
34.	víta zvýšenie akcií na podporu hudobného sektora v rámci podprogramu Kultúra, čo viedlo k tomu, že v rámci súčasného programu sa predkladá vyšší počet projektov súvisiacich s hudbou; vyzýva však Komisiu, aby vypracovala strategickejší a sektorovo orientovaný prístup k hudobnému sektoru s cieľom riešiť nové a budúce výzvy, ktorý by vychádzal z výsledkov prípravnej akcie Hudba hýbe Európou; v tejto súvislosti zdôrazňuje význam pravidelného štruktúrovaného dialógu medzi hudobným ekosystémom a Komisiou; okrem toho vyzýva Komisiu, aby v spolupráci s týmto odvetvím zhromažďovala údaje o hudobných trhoch v členských štátoch a podávala správy o všetkých nových výzvach, ktoré ovplyvňujú celý ekosystém;
35.	zdôrazňuje význam osobitnej akcie týkajúcej sa Európskeho hlavného mesta kultúry ako katalyzátora kultúrnej a hospodárskej obnovy miest a regiónov; zdôrazňuje, že je už dávno potrebné zvýšiť financovanie tejto osobitnej akcie, aby sa uhradili dodatočné náklady, ktoré vznikli v dôsledku dlhodobých účinkov pandémie ochorenia COVID-19 a prudkej inflácie; vyzýva preto Komisiu, aby zvýšila financovanie Ceny Meliny Mercouri, na ktorú sa už niekoľko rokov vyčleňuje iba 1,5 milióna EUR; okrem toho vyzýva členské štáty, aby zabezpečili trvalý odkaz tejto iniciatívy a podporili jej dosah s cieľom zvýšiť účasť na kultúrnych aktivitách, ktoré sa v rámci nej rozvíjajú;
36.	uznáva, že značka Európske dedičstvo je cennou iniciatívou podporujúcou významnú úlohu, ktorú tieto lokality zohrávajú v histórii a kultúre Európy, a konštatuje, že v rokoch 2013 až 2021 bola táto značka udelená 60 lokalitám; vyzýva však Komisiu, aby zviditeľnila značku Európske dedičstvo rozvíjaním synergií s inými príslušnými finančnými nástrojmi EÚ;
37.	zdôrazňuje význam cien podporovaných programom Kreatívna Európa v oblasti literatúry, architektúry a dedičstva, hudby (súčasnej, rockovej a popovej) a audiovizuálnej oblasti; zdôrazňuje, že tieto dlhodobé iniciatívy sú v týchto odvetviach dobre známe a že zviditeľňujú európske kultúrne a kreatívne sektory tým, že oceňujú úspechy v rôznych oblastiach;
Podprogram MEDIA
38.	uznáva, že podprogram MEDIA zostáva hlavným európskym nástrojom strategickej podpory nezávislého audiovizuálneho sektora, ktorý tvoria predovšetkým malé a stredné podniky; poukazuje na významnú medzinárodnú konkurenciu, ktorej čelia európske audiovizuálne, filmové a videoherné sektory, a na rozhodujúcu podporu, ktorú tento podprogram ponúka na obnovu a transformáciu týchto sektorov a na zvýšenie strategickej autonómie EÚ; v tejto súvislosti zdôrazňuje, že je dôležité zabezpečiť primerané rozpočtové prostriedky pre podprogram MEDIA, a trvá na potrebe komplexných údajov na posúdenie a monitorovanie toho, či a ako sa programu darí zvyšovať hospodársky a kultúrny potenciál týchto sektorov;
39.	uznáva pozitívny vplyv cielených opatrení zavedených v rámci podprogramu MEDIA na rozšírenie účasti krajín s rôznymi audiovizuálnymi kapacitami a na posilnenie cezhraničnej spolupráce;
40.	zdôrazňuje, že veľký počet vysokokvalitných projektov v rámci programov zameraných na koprodukciu a minibalíky filmových projektov bol v rokoch 2021 – 2022 zamietnutý z dôvodu rozpočtových obmedzení; vyzýva preto Komisiu, aby vyčlenila väčší rozpočet na budúce vykonávanie týchto programov;
41.	zdôrazňuje zásadnú úlohu programov podpory európskej filmovej distribúcie a európskych obchodných zástupcov pri prispievaní ku kultúrnej rozmanitosti európskeho audiovizuálneho sektora prostredníctvom zvýšenia cezhraničného obehu európskych filmov a kompenzáciou niektorých rizík, ktoré distribútori nesú pri investovaní do produkcie, distribúcie a propagácie inonárodných európskych filmov; zdôrazňuje preto, že je nevyhnutné zvýšiť financovanie oboch programov a vyvinúť ďalšie úsilie na zabezpečenie väčšieho obehu a dostupnosti európskych diel online;
42.	zdôrazňuje, že v mnohých európskych krajinách neexistujú žiadne programy podpory zamerané na premietanie filmových diel; v tejto súvislosti zdôrazňuje význam zachovania primeraného financovania siete Europa Cinemas, hlavnej iniciatívy v rámci podprogramu MEDIA, ktorá prispieva k obehu európskych filmov v kinách;
43.	zdôrazňuje, že nariadením o programe Kreatívna Európa na roky 2021 – 2027 sa rozširuje poskytovanie podpory činností vytvárania sietí pre pracovníkov audiovizuálneho sektora vrátane tvorcov; upozorňuje, že toto opatrenie ešte nebolo realizované; vyzýva preto Komisiu, aby včas uskutočnila osobitnú akciu s cieľom podporiť činnosti zamerané na vytváranie sietí a spoluprácu európskych profesijných a kultúrnych organizácií v rámci audiovizuálneho hodnotového reťazca;
44.	pripomína úspech prípravnej akcie Writing European a navrhuje, aby Komisia zahrnula ciele sledované touto akciou do programu Kreatívna Európa;
45.	víta zavedenie osobitnej akcie na podporu vývoja videohier a imerzívneho obsahu, ktorá v tomto sektore vyvolala značný záujem; vyzýva Komisiu, aby podporovala kultúrny a kreatívny rozmer tohto sektora tým, že pri vypracúvaní príslušných výziev na predkladanie návrhov zohľadní jeho špecifické charakteristiky a súvisiace potreby vrátane potreby testovať nové obchodné modely vo virtuálnom svete s cieľom umožniť rozvoj zručností v tejto oblasti s osobitným dôrazom na účasť žien; konštatuje však, že súčasný rozpočet by na to nemusel byť dostatočný, a žiada ďalšie finančné prostriedky na podporu rastu európskeho ekosystému videohier a na podporu rozvoja a udržania európskych talentov;
46.	zdôrazňuje, že rastúca inflácia na vysoko konkurenčnom audiovizuálnom trhu má vplyv na produkčné náklady; vyzýva preto Komisiu, aby zvýšila stropy financovania s cieľom zabezpečiť, aby podprogram MEDIA poskytoval podporu audiovizuálnemu priemyslu;
47.	uznáva úspech výzvy zameranej na siete európskych festivalov, ktorá podporila 71 festivalov v rámci 12 sietí a spolupracovala okrem iného na podpore zapojenia publika; vyzýva preto Komisiu, aby v nasledujúcich rokoch naďalej financovala dve vzájomne sa dopĺňajúce opatrenia, európske festivaly a sieť európskych festivalov;
48.	konštatuje, že keďže nástroj Media Invest pritiahol veľký počet žiadostí, na jeho budúcu implementáciu sa musí zabezpečiť väčšia rozpočtová synergia s Programom InvestEU; vyzýva Komisiu, aby ďalej zlepšovala propagáciu tohto nástroja v audiovizuálnom sektore;
49.	pripomína, že návrhom Komisie na európsky akt o slobode médií zo septembra 2022 sa zriaďuje nová Európska rada pre mediálne služby, ktorá nahradí skupinu európskych regulačných orgánov pre audiovizuálne mediálne služby (ERGA) vytvorenú smernicou 2010/13/EÚ[footnoteRef:15]; vzhľadom na obmedzené finančné zdroje, ktoré sú k dispozícii na vykonávanie cieľov programu, zdôrazňuje, že rozpočet pridelený na podprogram MEDIA a iné rozpočtové položky programu sa nesmie vyčleniť na financovanie tejto rady; [15:  	Smernica Európskeho parlamentu a Rady 2010/13/EÚ z 10. marca 2010 o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách) (Ú. v. EÚ L 95, 15.4.2010, s. 1).] 

Medzisektorový podprogram
50.	vyjadruje poľutovanie nad tým, že opatrenia naplánované v rámci Medzisektorového podprogramu zaznamenali najväčšie oneskorenie v realizácii, najmä v roku 2021, a to v dôsledku noviniek zavedených v tomto podprograme;
51.	konštatuje, že v rokoch 2021 – 2022 sa najviac žiadostí podalo v rámci výziev Partnerstvá v oblasti žurnalistiky a Mediálna gramotnosť, čo zdôrazňuje naliehavú potrebu zvýšenia finančnej podpory európskeho mediálneho sektora;
52.	konštatuje, že nízka miera úspešnosti žiadostí v rámci Medzisektorového podprogramu napriek celkovo vysokej kvalite predložených žiadostí poukazuje na vysoký dopyt po finančnej podpore, ktorý, bohužiaľ, nemožno uspokojiť súčasnými finančnými prostriedkami;
53.	vyzýva Komisiu, aby zabezpečila, aby v zostávajúcej časti programového obdobia bolo najmenej 9 %[footnoteRef:16] celkového rozpočtu na roky 2021 – 2027 vyčlenených na podporu cieľov Medzisektorového podprogramu; [16:  	Článok 8 nariadenia (EÚ) 2021/818, ktorým sa zriaďuje program Kreatívna Európa (2021 – 2027).] 

°
°     °
54.	poveruje svoju predsedníčku, aby toto uznesenie postúpila Rade, Komisii a národným kanceláriám programu Kreatívna Európa.
[bookmark: TextBodyEnd]



image1.png




